Document ID: 32015D1208(02)

Reference:
8.12.2015
BG
Официален вестник на Европейския съюз
C 407/8
РЕШЕНИЕ НА КОМИСИЯТА
от 24 ноември 2015 година
относно координацията на действията на Съюза и на държавите членки посредством механизъм за координация — Механизма за Турция в полза на бежанците
(2015/C 407/07)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 210, параграф 2 и член 214, параграф 6 от него,
като има предвид, че:
(1)
Международната общност е изправена пред безпрецедентна бежанска криза, която изисква солидарност, сплотеност и ефективност. Предизвикателства са общи и отговорът трябва да бъде координиран.
(2)
Поради географското си положение Турция е една от основните първи държави за прием и транзитно преминаване на мигранти и се очаква до края на 2015 г. да приюти над 2 милиона търсещи убежище лица и бежанци, което е най-високият брой в света. Турция полага похвални усилия за предоставянето на значителна хуманитарна помощ и подкрепа на безпрецедентен и постоянно нарастващ приток от лица, търсещи убежище, и вече е похарчила над 7 милиарда евро от собствените си ресурси за преодоляване на тази криза.
(3)
Турция и ЕС са решени да посрещнат и преодолеят съществуващите предизвикателства по съгласуван начин. За тази цел беше приет политически документ, отразяващ постигната от Европейския съюз и Република Турция договореност да засилят сътрудничеството си за подпомагане на сирийците, ползващи се от временна закрила, и за управление на миграцията в рамките на координирано усилие за справяне с кризата (наричан по-нататък „Съвместен план за действие между ЕС и Турция“). Този документ бе одобрен ad referendum от Турция на 15 октомври 2015 г. и има за цел преодоляване на бежанската криза и предприемане на действия за управление на миграцията. В своите заключения от същия ден Европейският съвет приветства „съвместния план за действие с Турция като част от всеобхватна програма за сътрудничество на основата на споделена отговорност, взаимни ангажименти и тяхното изпълнение“ и заяви, че „ЕС и неговите държави членки са готови да засилят сътрудничеството с Турция и да увеличат значително политическите и финансовите си ангажименти в установената рамка“.
(4)
Както е предвидено в Съвместния план за действие между ЕС и Турция, ЕС трябва да мобилизира значителни нови финансови ресурси по устойчив и съответстващ начин, за да подпомогне Турция в посрещането на възникващите нужди и справянето с предизвикателството, което представлява присъствието на сирийци под временна закрила. Средствата следва да бъдат мобилизирани по най-бързия и гъвкав възможен начин. Решението за определяне на приоритетите и областите, към които следва да се насочат средствата, трябва да се вземе в консултация с турските органи, освен когато става дума за действия за предоставяне на незабавна хуманитарна помощ. Ще се отрежда приоритет на незабавната хуманитарна помощ, помощта за развитие и друг вид помощ за бежанците и приемните общности и националните и местните органи с цел управление и справяне с последиците от притока на бежанци.
(5)
От началото на конфликта в Сирия досега Европейският съюз и държавите членки вече са мобилизирали от бюджетите си общо 3,6 милиарда евро (около 1,6 милиарда евро от бюджета на ЕС и 2 милиарда евро от държавите членки), което ги прави основният донор на помощ в света за преодоляване на последиците от кризата. Тази помощ даде възможност да бъде доставена спешно хуманитарна помощ и да се подпомогне капацитетът на национално и местно равнище за предоставяне на услуги на засегнатите от кризата (образование, здравеопазване, основни услуги като водоснабдяване и услуги по управление на отпадъците, подкрепа за поминъка на хората). Въпреки това различните инструменти на Европейския съюз и програмите на държавите членки функционират успоредно по различни двустранни канали (агенции на ООН, неправителствени организации, национални агенции, правителства на приемащи държави).
(6)
Дял III от част пета от Договора за функционирането на Европейския съюз (ДФЕС) се отнася, наред с други въпроси, до сътрудничеството с трети страни и хуманитарната помощ. Съгласно член 4, параграф 4 от ДФЕС упражняването на компетентността на Съюза в тези области не може да възпрепятства държавите членки да упражняват своята компетентност.
(7)
Турция фигурира в списъка на Комитета за подпомагане на развитието към ОИСР на държавите получатели на официална помощ за развитие като „държава с по-висок среден доход“.
(8)
Съгласно член 210, параграф 1 от ДФЕС Съюзът и държавите членки координират съответните си политики и се консултират взаимно. Ето защо е необходима засилена координация. Съгласно член 210, параграф 2 и член 214, параграф 6 от ДФЕС Комисията може да предприема всякакви полезни инициативи, с които се насърчава координацията между действията на Съюза и тези на държавите членки, с цел да засили ефективността и взаимното допълване на механизмите на Съюза и на националните механизми за хуманитарна помощ.
(9)
Общата цел на Механизма за Турция е да се координират и рационализират действията, финансирани от бюджета на Съюза, и приносът на двустранна основа от държавите членки, така че да се засилят ефективността и взаимното допълване на подпомагането, предоставяно за бежанците и приемните общности в Турция.
(10)
Помощта от ЕС и държавите членки ще даде възможност за всеобхватен отговор, отговарящ на мащабите на предизвикателствата. Този отговор следва да допринесе за смекчаване на последиците от притока на бежанци както за бежанците, така и за Турция като приемаща държава. Той следва да обединява средства и действия на ЕС и неговите държави членки, за да може да се отговори на потребностите по координиран и всеобхватен начин.
(11)
Инструментите на ЕС, използвани понастоящем в отговор на кризата в Сирия, като например Европейския инструмент за съседство (ЕИС) (1), Инструмента за сътрудничество за развитие (ИСР) (2), Инструмента за предприсъединителна помощ (ИПП II) (3), Инструмента, допринасящ за стабилността и мира (IcSP) (4), и финансирането по линия на Регламент (ЕО) № 1257/96 на Съвета относно хуманитарната помощ (5), могат да допринесат за Механизма за Турция в границите, установени в многогодишната финансова рамка за периода 2014—2020 г. Хуманитарната помощ по линия на Механизма за Турция ще се управлява и предоставя при пълно зачитане на хуманитарните принципи и на Европейския консенсус относно хуманитарната помощ (6).
(12)
Действията и мерките, които ще бъдат финансирани от бюджета на Съюза, ще се осъществяват в съответствие с неговите финансови правила и разпоредби, като това включва както прякото, така и непрякото управление и доверителните фондове на Съюза като един от инструментите за изпълнение, предвидени в съответствие с член 4 от Регламент (ЕС) № 236/2014 на Европейския парламент и на Съвета от 11 март 2014 г. за определяне на общи правила и процедури за изпълнението на инструментите на Съюза за финансиране на външната дейност (7).
(13)
Комисията отчита изразените намерения на държавите членки да предоставят 2 500 000 000 EUR от обща сума от 3 000 000 000 EUR. Комисията приканва държавите членки да се ангажират официално с финансовия си принос съгласно разбивката, дадена в приложението, при която е използван коефициент въз основа на БНД.
(14)
Комисията отбелязва, че в момента в бюджета на ЕС за 2015 г. са налице извънредни приходи под формата на „други“ приходи и мита в размер на 2 300 000 000 EUR. Тези приходи се дължат на по-високото равнище на събраните глоби в областта на конкуренцията, приходите от инвестиции или отпуснати заеми, санкции, лихви за забавени плащане, както и по-високите от очакваното мита. Сумата от 2 300 000 000 EUR е част от проекта на коригиращ бюджет № 8/2015, приет наскоро от Европейския парламент и Съвета. Тези извънредни приходи от бюджета за 2015 г. ще бъдат приспаднати от вноските на държавите членки в бюджета на ЕС.
(15)
Финансовият принос на държавите членки следва да бъде включен в бюджета на Съюза като външни целеви приходи в съответствие с член 21, параграф 2, буква б) от Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (8),
РЕШИ:
Член 1
Създаване на Механизъм за Турция в полза на бежанците
С настоящото решение се създава механизъм за координация — Механизъм за Турция в полза на бежанците („Механизмът“), чрез който да се окаже помощ на Турция за посрещане на непосредствените хуманитарни нужди и нуждите, свързани с развитието, на бежанците и приемащите ги общности, както и на националните и местните органи с цел управление и преодоляване на последиците от притока на бежанци.
Член 2
Цели на Механизма
1.   Целта на Механизма е да се координират и рационализират действията, финансирани от бюджета на Съюза и с вноски на двустранна основа от държавите членки.
2.   Конкретната му цел е да се повишат ефективността и взаимното допълване на подкрепата, предоставяна на бежанците и приемните общности в Турция.
3.   Комисията гарантира, че всички действия, предприети по линия на инструментите за външно финансиране на Съюза, както и отделните мерки, предприети от държавите членки, допълват координираните в рамките на Механизма действия.
Член 3
Приложно поле и форма на подкрепата
1.   Комисията координира действията на Съюза и държавите членки, като задава приоритети и координира разпределянето на ресурси.
Тя прави това по реда, посочен в член 5 от настоящото решение.
2.   Чрез Механизма ще се координира предоставянето на хуманитарна помощ, помощ за развитие и друг вид помощ за бежанците и приемните общности и националните и местните органи с цел управление и справяне с последиците от притока на бежанци.
3.   Помощта може да бъде под формата на безвъзмездни средства, освен в случаите, в които естеството на проекта, който ще се финансира, изисква друга форма на подкрепа, в съответствие с член 4 от Регламент (ЕС) № 236/2014.
4.   Комисията гарантира, че равенството между мъжете и жените и интегрирането на принципа на равенство между половете се вземат предвид и се насърчават на различните етапи от прилагането на Механизма.
Комисията предприема необходимите стъпки за предотвратяване на всякаква дискриминация на основата на пол, расов или етнически произход, религия или убеждения, увреждане, възраст или сексуална ориентация по отношение на получаването на достъп до проектите, подпомагани чрез Механизма.
Член 4
Координация на ресурсите по линия на Механизма
1.   С Механизма се координира сума в размер на 3 000 000 000 EUR.
2.   500 000 000 EUR от общата сума се финансира от бюджета на ЕС въз основа на последващи индивидуални решения за финансиране в съответствие с член 84, параграф 2 от Регламент (ЕС, Евратом) № 966/2012 и в съответствие със заложените в него финансови правила и с изискванията на съответния основен акт.
3.   Въз основа на вноските, за които са поели ангажимент, държавите членки предоставят сума в размер на 2 500 000 000 EUR съгласно разбивката, посочена в приложението към настоящото решение.
Член 5
Ръководен комитет
1.   Ръководният комитет на Механизма предоставя стратегически насоки относно координирането на помощта, която следва да бъде предоставена.
Той също така осъществява постоянен мониторинг на прилагането на Механизма.
Ръководният комитет се състои от двама представители на Комисията и един представител от всяка държава членка.
Турция е член на ръководния комитет със съвещателна функция с оглед на осигуряването на пълна координация на действията на място, освен когато става въпрос за действия по предоставяне на незабавна хуманитарна помощ.
Комисията председателства ръководния комитет.
Трябва да се гарантира, че представителите на държавите членки и на Комисията в комитета не са в ситуация на конфликт на интереси съгласно определението в Регламент (ЕС, Евратом) № 966/2012.
2.   Комисията носи отговорност за окончателното решение относно определянето на приоритетите, набелязването на действията и разпределението на средствата, като се стреми към постигането на консенсус, когато това е възможно.
3.   По предложение на Комисията ръководният комитет изготвя и приема свой процедурен правилник в срок от два месеца от датата на приемане на настоящото решение.
4.   Секретариатът на Механизма се осигурява от Комисията.
Член 6
Ред и условия за изпълнение
1.   Комисията избира съответните действия и координира изпълнението им, по-специално чрез предварителна проверка на предложените действия.
2.   Ще се отрежда приоритет на действията за предоставяне на незабавна хуманитарна помощ, помощ за развитие и друг вид помощ за бежанците и приемните общности и националните и местните органи с цел управление и справяне с последиците от притока на бежанци.
С турските органи се провеждат консултации по отношение на всички действия, освен тези за предоставяне на незабавна хуманитарна помощ.
Комисията провежда редовни срещи с компетентните органи на държавите членки и съответните органи в Турция.
3.   Действията и мерките, които ще бъдат финансирани от бюджета на Съюза, ще се осъществяват в съответствие с неговите финансови правила и разпоредбите на съответния основен акт.
4.   Вноските на държавите членки, предназначени за финансиране на действия и мерки, избрани и координирани съгласно настоящото решение, се включват в бюджета на Съюза като външни целеви приходи в съответствие с член 21, параграф 2, буква б) от Регламент (ЕС, Евратом) № 966/2012. Тези вноски се изпълняват пряко от Комисията в съответствие с член 58, параграф 1, буква а) от Регламент (ЕС, Евратом) № 966/2012 или непряко чрез възлагане на задачи по изпълнението на бюджета на субекти в съответствие с член 58, параграф 1, буква в) от Регламент (ЕС, Евратом) № 966/2012, включително органи, уредени в частното право на държава членка.
5.   Действията за предоставяне на незабавна хуманитарна помощ, координирани в рамките на Механизма, ще се избират и изпълняват в съответствие с принципите, заложени в Европейския консенсус относно хуманитарната помощ.
Член 7
Видимост
Комисията предоставя информация относно действията, подпомагани чрез Механизма, и популяризира тези действия, за да гарантира неговата видимост.
Член 8
Информация, мониторинг и оценка
1.   Комисията редовно информира Европейския парламент и Съвета относно прилагането на Механизма.
2.   Тя също така докладва ежегодно на Европейския парламент и на Съвета за прилагането на Механизма.
3.   Комисията извършва оценка на Механизма в пълна координация с държавите членки до 31 декември 2019 г.
Член 9
Окончателни разпоредби
1.   Механизмът се създава, считано от 1 януари 2016 г., за вноски в рамките на бюджетните 2016 и 2017 г. До 21 декември 2015 г. държавите членки съобщават на Комисията кога ще направят своите вноски, включително планирания от тях график за плащанията за периода 2016—2017 г.
2.   Комисията извършва преглед на финансовия капацитет, продължителността и естеството на финансирането до 31 декември 2016 г.
Съставено в Страсбург на 24 ноември 2015 година.
За Комисията
Johannes HAHN
Член на Комисията
(1)  Регламент (ЕС) № 232/2014 на Европейския парламент и на Съвета за създаване на Европейски инструмент за съседство (ОВ L 77, 15.3.2014 г., стр. 27).
(2)  Регламент (ЕС) № 233/2014 на Европейския парламент и на Съвета за създаване на финансов инструмент за сътрудничество за развитие (ОВ L 77, 15.3.2014 г., стр. 44).
(3)  Регламент (ЕС) № 231/2014 на Европейския парламент и на Съвета за създаване на Инструмент за предприсъединителна помощ (ИПП II) (ОВ L 77, 15.3.2014 г., стр. 11).
(4)  Регламент (ЕС) № 230/2014 на Европейския парламент и на Съвета за създаване на Инструмент, допринасящ за стабилността и мира (ОВ L 77, 15.3.2014 г., стр. 1).
(5)  ОВ L 163, 2.7.1996 г., стр. 1.
(6)  Съвместна декларация на Съвета и представителите на правителствата на държавите членки, заседаващи в рамките на Съвета, Европейския парламент и Европейската комисия „Европейският консенсус относно хуманитарна помощ“ (ОВ C 25, 30.1.2008 г., стр. 1).
(7)  ОВ L 77, 15.3.2014 г., стр. 95.
(8)  ОВ L 298, 26.10.2012 г., стр. 1.
ПРИЛОЖЕНИЕ
Държава членка
1 % от брутния национален доход (БНД)
(в евро)
Коефициент въз основа на БНД
Национална вноска за Механизма за Турция в полза на бежанците
(в евро)
Белгия
4 044 908 000
2,88 %
72 055 025,81
България
412 388 025
0,29 %
7 346 181,86
Чешка република
1 429 950 658
1,02 %
25 472 799,77
Дания
2 691 551 852
1,92 %
47 946 662,36
Германия
29 998 426 500
21,38 %
534 384 810,63
Естония
195 941 500
0,14 %
3 490 455,12
Ирландия
1 605 484 000
1,14 %
28 599 708,83
Гърция
1 758 757 000
1,25 %
31 330 077,48
Испания
10 723 591 000
7,64 %
191 027 490,92
Франция
21 697 735 000
15,46 %
386 518 273,19
Хърватия
414 701 663
0,30 %
7 387 396,46
Италия
15 782 177 500
11,25 %
281 139 943,61
Кипър
162 048 000
0,12 %
2 886 684,40
Латвия
245 937 500
0,18 %
4 381 071,93
Литва
363 756 951
0,26 %
6 479 879,52
Люксембург
302 768 000
0,22 %
5 393 436,90
Унгария
1 028 794 578
0,73 %
18 326 701,09
Малта
79 473 735
0,06 %
1 415 726,15
Нидерландия
6 589 010 000
4,70 %
117 375 051,69
Австрия
3 201 701 000
2,28 %
57 034 337,54
Полша
3 997 275 344
2,85 %
71 206 509,04
Португалия
1 708 890 500
1,22 %
30 441 767,55
Румъния
1 517 506 692
1,08 %
27 032 502,06
Словения
366 916 000
0,26 %
6 536 154,06
Словашка република
737 276 500
0,53 %
13 133 667,62
Финландия
1 992 220 500
1,42 %
35 488 940,55
Швеция
4 301 727 510
3,07 %
76 629 947,27
Обединено кралство
22 990 023 751
16,38 %
409 538 796,60
Общо
140 340 939 259
1
2 500 000 000,00

Summary:
Механизъм за бежанците в Турция
Механизъм за бежанците в Турция
 
РЕЗЮМЕ НА:
Решение на Комисията C(2015) 9500 — Механизъм за Турция в полза на бежанците
Решение на Комисията C(2016) 855 — за изменение на Решение C(2015) 9500
Решение на Комисията C(2017) 2293 — Механизъм за бежанците в Турция
Решение на Комисията C(2018) 1500 за изменение на Решение C(2015) 9500 — принос за Механизма за бежанците в Турция
КАКВА Е ЦЕЛТА НА РЕШЕНИЯТА?
Решение C(2015) 9500 има за цел да помогне на Турция да се справи с притока на бежанци* в резултат на кризата в Сирия, тъй като Турция е основната първа страна на приемане и транзитна страна за мигрантите поради географското си положение. То определя Механизъм за Турция в полза на бежанците („Механизмът“).Решение C(2016) 855 изменя Решение C(2015) 9500 и изяснява обхвата на действия, различни от хуманитарна помощ, които Механизмът ще координира, както и ролята и операциите на Ръководния комитет на Механизма. То също променя разпределението между общия бюджет на ЕС и вноските на държавите от ЕС.Решение С (2017) 2293 изменя Решение С (2015) 9500, като изяснява, че не се дължи лихва за късно плащане на вноски към Механизма от държава от ЕС.Решение С (2018) 1500 изменя Решение С (2015) 9500, като се отпуска допълнителен транш от 3 млрд. евро за Механизма, както се посочва в декларация на ЕС и Турция от март 2016 г.
ОСНОВНИ ПОНЯТИЯ В РЕШЕНИЕТО ОТ 2015 Г.
За да се помогне на Турция да посрещне непосредствените хуманитарни нужди и нуждите, свързани с развитието, на бежанците, приемащите ги общности, на националните и местни органи се установява механизъм за координиране: Механизъм в полза на бежанците.Целта на механизма е да гарантира, че действията, финансирани с финансови вноски от държавите от ЕС и общият бюджет на ЕС, са правилно координирани и рационализирани.Бюджетът, определен за механизма е 3 млрд. евро, който включва: 0,5 млрд. евро от бюджета на ЕС; и2,5 млрд. евро под формата на вноски от държавите от ЕС като външни целеви приходи* съгласно разбивка, определена в приложение към решението и въз основа на коефициент въз основа на брутния национален доход*.Европейската комисия координира Механизма като определя приоритети за разпределянето на ресурси.Механизмът се ръководи от ръководен комитет, който предоставя стратегически насоки. Този комитет се състои от двама представители на Комисията и един представител от всяка държава от ЕС, както и от представител на Турция със съвещателна функция. Комисията председателства комитета и осигурява секретариат.Комисията отговаря за управлението на Механизма в съответствие със съответното законодателство в ЕС, като предоставя правно основание за съответните действия и тяхното прилагане.Изменения през 2016 г., 2017 г. и 2018 г.
Решението беше изменено през 2016 г. с Решение C/2016/855:Механизмът беше преименуван на „Механизъм за бежанците в Турция“.Той изяснява видовете мерки за бежанците, които могат да се координират чрез Механизма. Те включват хуманитарна помощ;образование;здраве;социално-икономическа подкрепа;управление на миграцията; иобщинска инфраструктура.Ролята и функционирането на ръководния комитет са обяснени подробно по-нататък.Бюджетът на Механизма е преразгледан, както следва: в рамките на бюджет от 3 млрд. евро дялът на вноската от общия бюджет на ЕС се увеличава на една трета;дялът на държавите от ЕС се намалява на 2 млрд. евро;разбивката на вноските между държавите от ЕС се основава на коефициента въз основа на брутния национален доход, използван за бюджета за 2015 г. (приложението е изтрито).Тъй като решението все още се отнася до Регламент (ЕС, Евратом) № 966/2012 относно финансовите правила, приложими към общия бюджет на ЕС, решението беше изменено втори път през 2017 г. с Решение C(2017) 2293. То разяснява, че:Вноските на държавите от ЕС към Механизма са доброволни и за разлика от собствените ресурси на ЕС (т.е. основните източници на приходи за бюджета на ЕС), не съответстват на предварително съществуващо задължение;като изключение от финансовите правила, които се прилагат към общия бюджет на ЕС, не се дължи лихва за закъсняло плащане от държава от ЕС на вноска към Механизма.През 2018 г. решението отново беше изменено в допълнение към инициативата на ЕС в Декларацията на ЕС и Турция от 2016 г. да се мобилизират допълнителни 3 млрд. евро съгласно Механизма за бежанците при определени условия, поради почти пълно изразходване на първоначално отпуснатите 3 млрд. евро. Този втори транш, целящ да гарантира продължаването на работата на Механизма през периода 2018—2019 г., ще следва същият модел на разпределяне (т.е. 2 млрд. евро от държавите от ЕС и 1 млрд. евро от бюджета на ЕС).
Доклади
Комисията публикува годишни доклади относно дейностите на Механизма.
OТКОГА СЕ ПРИЛАГАТ РЕШЕНИЯТА?
Решение C(2015) 9500 се прилага от 1 януари 2016 г.Решение C(2016 855 се прилага от 7 март 2016 г.Решение C(2017) 2293 се прилага със задна дата, считано от 10 февруари 2016 г., за да покрие вноските, които вече са направени от държавите от ЕС.Решение C(2018) 1500 се прилага от 14 март 2018 г.
ОБЩА ИНФОРМАЦИЯ
За допълнителна информация вж.:Механизмът на ЕС за бежанците в Турция (Европейска комисия).
ОСНОВНИ ПОНЯТИЯ
Бежанци: хора, принудени да напуснат своята страна и да търсят убежище от конфликти, насилие, нарушаване на човешките права, преследвания и природни бедствия.
Външни целеви приходи: средства, които не са част от бюджета на ЕС, а идват отделно от страните, участващи в Механизма.
Коефициент въз основа на националния доход: матрица, състояща се от данните за брутния национален доход на държавите, които се използват, за да се определи честно споделян на тежестта.
ОСНОВНИ ДОКУМЕНТИ
Решение на Комисията C(2018)1500 от 14 март 2018 г. относно Механизма за бежанците в Турция за изменение на Решение C(2015) 9500 на Комисията по отношение на приноса за Механизма за бежанците в Турция (ОВ C 106, 21.3.2018 г., стр. 4—6)
Съобщение на Комисията до Европейския парламент и Съвета — Втори годишен доклад относно Механизма за бежанците в Турция (COM(2018) 91 final, 14.3.2018 г.)
Решение на Комисията C(2017) 2293 от 18 април 2017 г. относно Механизма за бежанците в Турция и за изменение на Решение C(2015) 9500 на Комисията от 24 ноември 2015 г. (ОВ C 122, 19.4.2017 г., стр. 4—5)
Съобщение на Комисията до Европейския парламент и Съвета — Първи годишен доклад относно Механизма за бежанците в Турция (COM(2017) 130 final, 2.3.2017 г.)
Решение на Комисията C(2016) 855 от 10 февруари 2016 г. относно Механизма за бежанците в Турция за изменение на Решение C(2015) 9500 на Комисията от 24 ноември 2015 г. (ОВ C 60, 16.2.2016 г., стр. 3—6)
Решение на Комисията C(2015) 9500 от 24 ноември 2015 г. относно координацията на действията на Съюза и на държавите членки посредством механизъм за координация — Механизма за Турция в полза на бежанците (ОВ C 407, 8.12.2015 г., стр. 8—13)
Последващите изменения на Решение C(2015) 9500 са инкорпорирани в основния текст. Тази консолидирана версия е само за документална справка.
СВЪРЗАНИ ДОКУМЕНТИ
Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1—96)
Вж. консолидираната версия.
последно актуализация 13.10.2017